b'\n_START_ARTICLE_\nDar\xc3\xado Castrill\xc3\xb3n Hoyos\n_START_PARAGRAPH_\nDar\xc3\xado Castrill\xc3\xb3n Hoyos (4. hein\xc3\xa4kuuta 1929 Medell\xc3\xadn \xe2\x80\x93 18. toukokuuta 2018 Rooma) oli kolumbialainen roomalaiskatolinen arkkipiispa ja kardinaali. H\xc3\xa4net vihki papiksi Santa Rosa de Ososin hiippakuntaan Alfonso Carinci 26. lokakuuta 1952. H\xc3\xa4net nimitettiin 2. kes\xc3\xa4kuuta 1971 Pereiran hiippakunnan koadjuuttoripiispaksi ja Villa Regiksen titulaaripiispaksi. Piispaksi vihkiminen seurasi 18. hein\xc3\xa4kuuta. P\xc3\xa4\xc3\xa4konsekraattorina toimi Angelo Palmas, jota avustivat An\xc3\xadbal Mu\xc3\xb1oz Duque ja Baltasar \xc3\x81lvarez Restrepo._NEWLINE_1. hein\xc3\xa4kuuta 1976 Castrill\xc3\xb3n Hoyosista tuli Pereiran piispa, ja 16. joulukuuta 1992 h\xc3\xa4n sai nimityksen Bucaramangan arkkipiispaksi. H\xc3\xa4n erosi teht\xc3\xa4v\xc3\xa4st\xc3\xa4 15. kes\xc3\xa4kuuta 1996 ja sai samalla nimityksen Papiston kongregaation pro-prefektiksi, jona h\xc3\xa4n toimi lokakuuhun 2006 saakka. Kardinaaliksi h\xc3\xa4net ylennettiin 21. helmikuuta 1998, jolloin h\xc3\xa4net nimitettiin Santissimo Nome di Maria al Foro Traianon kardinaalidiakoniksi. 23. helmikuuta h\xc3\xa4net nimitettiin Papiston kongregaation prefektiksi ja asetettiin kardinaalidiakoniksi. 14. huhtikuuta 2000 h\xc3\xa4n sai nimityksen paavillisen Ecclesia Dei -toimikunnan puheenjohtajaksi, jonka teht\xc3\xa4vist\xc3\xa4 h\xc3\xa4n vet\xc3\xa4ytyi 8. hein\xc3\xa4kuuta 2009._NEWLINE_Castrill\xc3\xb3n Hoyos osallistui vuoden 2005 konklaaviin. 1. maaliskuuta 2008 h\xc3\xa4net nimitettiin Santissimo Nome di Maria al Foro Traianon kardinaalipapiksi. T\xc3\xa4t\xc3\xa4 ennen h\xc3\xa4n oli helmikuusta 2007 saakka ollut kardinaaliprotodiakoni.'